Polisielede vas vir beweerde diefstal van drank, sigaretteArgieffoto ŉ Polisiesersant het Vrydag in die Rustenburg-landdroshof in Noordwes verskyn en is op borgtog van R1 000 vrygelaat nadat sy aangekla is van diefstal en regsverydeling. Sers. Cindy Nidene Roos (39) is Woensdag in hegtenis geneem vir die beweerde diefstal van sigarette ter waarde van R6 000, het brig. Sabata Mokgwabone, polisiewoordvoerder in Noordwes, gesê. Roos het glo die sigarette uit die Rustenburg-polisiestasie se bewysstoor uitgeteken onder die voorwendsel dat sy dit na die forensiese laboratorium sou neem, het Mokgwabone gesê. In ŉ afsonderlike voorval is twee polisiesersante in die Klerksdorp-landdroshof op waarskuwing vrygelaat nadat hulle ook van diefstal en regsverydeling aangekla is. Mokgwabone het gesê Thabang Selebale (40) en Tshepo Pooe (35) is Woensdag in hegtenis geneem vir die beweerde diefstal van drank ter waarde van nagenoeg R10 000. “Na bewering het die beamptes met twee burgerlikes, Morgen Mofokeng (38) en Timothy Nkola (40), saamgespan en die drank glo van drie vroue gesteel. “Mofokeng en Nkola het die vroue glo oortuig om hulle stokvelklub se drank aan hulle te verkoop. Selebale en Pooe het skielik in ŉ ongemerkte polisievoertuig te voorskyn gekom en die gedreig om die vroue vir ŉ oortreding van die afsonderingsregulasies in hegtenis geneem,” het Mokgwabone gesê. Hulle het glo beslag gelê op die drank, dit in ŉ rooi Mini Cooper gelaai wat een van die burgerlikes bestuur het, en weggery. Die drank is egter nooit as bewysstuk by die polisiekantoor ingedien nie. Mofokeng en Nkola is verlede Saterdag in hegtenis geneem. Nkola is op waarskuwing vrygelaat en Mofokeng op borgtog van R500. Hulle sal volgende maand saam met die twee polisielede in die hof verskyn. Lt.genl. Sello Kwena, provinsiale polisiehoof in Noordwes, het die polisielede se beweerde optrede veroordeel en gesê dit kan nie in die polisie geduld word nie. Die polisie het die afgelope paar weke, tydens die afsonderingstydperk, beslag gelê op talle besendings drank en sigarette en nagenoeg 230 000 mense is vir oortredings van die afsonderingsregulasies in hegtenis geneem. Dit sluit in die onwettige koop en verkoop en vervoer van sigarette en drank.